โรงเรียนของลูก Elon Musk เป็นอย่างไร
“ผมเกลียดการไปโรงเรียนมากตอนผมเป็นเด็ก มันเปรียบเสมือนกับการตายทั้งเป็น..”  ประโยคนี้ถูกพูดโดย Elon Musk ซึ่งมีความเห็นว่า รูปแบบการสอนในโรงเรียนยุคปัจจุบัน ยังไม่ดีพอ  พอเรื่องเป็นแบบนี้ เขาจึงสร้าง “โรงเรียน” ขึ้นมาเพื่อลูกๆ ของเขาทั้ง 5 คน  โรงเรียนของ Elon Musk ที่ทุกคนบอกว่าเขาเป็น Iron Man เป็นอย่างไร
11 ม.ค. 2563

โรงเรียนของลูก Elon Musk เป็นอย่างไร / โดย ลงทุนแมน
“ผมเกลียดการไปโรงเรียนมากตอนผมเป็นเด็ก มันเปรียบเสมือนกับการตายทั้งเป็น..”
 
ประโยคนี้ถูกพูดโดย Elon Musk ซึ่งมีความเห็นว่า รูปแบบการสอนในโรงเรียนยุคปัจจุบัน ยังไม่ดีพอ
 
พอเรื่องเป็นแบบนี้ เขาจึงสร้าง “โรงเรียน” ขึ้นมาเพื่อลูกๆ ของเขาทั้ง 5 คน
 
โรงเรียนของ Elon Musk ที่ทุกคนบอกว่าเขาเป็น Iron Man เป็นอย่างไร
 
ลงทุนแมนจะเล่าให้ฟัง
╔═══════════╗
แอปเขียนบล็อกอันดับ 1
╚═══════════╝
5 ปีที่แล้ว..
ห้องประชุมห้องหนึ่งในบริษัทผลิตกระสวยอวกาศ SpaceX ได้ถูกสร้างเป็นห้องเรียน
 
ห้องเรียนนี้ชื่อว่า Ad Astra มีรากศัพท์มาจากภาษาละติน แปลว่า ไปสู่ดวงดาว
 
ห้องเรียนแห่งนี้เริ่มต้นด้วยเด็กนักเรียนเพียง 8 คนจนเมื่อปีที่ผ่านมากลายเป็น 31 คน
โดยนักเรียนมีอายุตั้งแต่ 7 ถึง 14 ปี
 
Elon Musk วางรากฐานการศึกษาใน Ad Astra อย่างไร?
 
Ad Astra ไม่มีชั้นประถม ไม่มีชั้นมัธยม ทุกคนเรียนด้วยกัน ทำงานด้วยกันเป็นทีม รวมถึงการใช้สกุลเงินที่สร้างขึ้นมาเอง เพื่อให้เด็กๆ ศึกษากลไกของระบบเงินตราตั้งแต่ยังเล็ก
 
Musk ให้ความเห็นว่า เด็กแต่ละคน มีความชอบ ความฝันที่แตกต่างกัน บางคนชอบตัวเลข บางคนชอบดนตรี บางคนชอบกีฬา
 
หน้าที่ของคุณครูและโรงเรียนที่ดีควรจะให้ความสำคัญกับสิ่งนี้ และส่งเสริมในสิ่งที่เด็กๆ ชื่นชอบ
 
บรรยากาศภายในห้องเรียนจะเป็นการบ่มเพาะการทำธุรกิจ และศึกษาการแก้ไขปัญหาเป็นหลัก
 
ในระบบการศึกษาปัจจุบัน
ถ้าคุณครูจะสอนเรื่องเครื่องยนต์ ทำงานอย่างไร?
 
ส่วนใหญ่จะเริ่มต้นจากการเปิดหนังสือไปหน้าที่ 1
เริ่มต้นที่อุปกรณ์หลัก เช่น ไขควง
ไขควง คืออะไร?
เครื่องยนต์ คืออะไร?
 
..ท่องจำให้ขึ้นใจ และนำไปสอบมิดเทอม..
 
ถ้าเป็นโจทย์ตัวเลือก ก. ข. ค. ง.
รางวัลของนักเรียนที่จำได้คือ 1 คะแนน
ส่วนใครที่จำไม่ได้จะเป็น 0 คะแนน หรือ 1 คะแนนถ้ามั่วถูก..
 
ถ้าเป็นโจทย์ข้อเขียน นักเรียนสามารถใช้จินตนาการและความเชื่อมโยง ในการตอบคำถามผ่านตัวอักษรได้ดีมากกว่าโจทย์ตัวเลือก
 
..แต่..
 
ตัวอักษรในกระดาษคำตอบสำหรับโจทย์เรื่องการใช้ไขควงกับเครื่องยนต์คืออะไร มันเหมาะสมแล้วจริงหรือ?
 
แม้คุณครูจะให้คะแนนเต็ม แต่นักเรียนอาจใช้ไขควงไม่เป็นในชีวิตจริงก็ได้..
 
ในมุมมองของ Elon Musk เรื่องนี้จึงเป็นเรื่องที่ยากที่สุดในชีวิตวัยเรียน เพราะเราไม่เคยรู้จักสิ่งที่เราเรียนจริงๆ สักครั้ง
 
ที่ Ad Astra
Elon Musk จะนำเด็กทั้งหมดมานั่งในห้องเรียน ที่มีรถยนต์ 1 คันและเครื่องมือเต็มพื้น
 
การสอนจะเริ่มต้นจาก
นี่คือเครื่องยนต์ เครื่องยนต์ในรถยนต์สามารถทำอะไรได้บ้าง
นี่คือไขควง ไขควงมีความสำคัญกับเครื่องยนต์อย่างไร
 
ส่วนไหนของเครื่องยนต์บ้างที่นำไขควงไปใช้ได้ และมันมีประโยชน์อย่างไร
 
แม้ว่าจุดมุ่งหมายของการศึกษาคือ การเรียนรู้เรื่องเครื่องยนต์เหมือนกัน แต่นักเรียนจากสองห้องเรียนนี้น่าจะมีมุมมองเรื่องเครื่องยนต์ที่ต่างกันมาก..
 
Ad Astra ยังเน้นการเรียนการสอนไปที่โลกปัจจุบัน โดยนำปัญหาที่มีแนวโน้มจะเกิดขึ้นในอนาคตมาเป็นหลักสูตรในห้องเรียน
 
ปัญหาที่ Elon Musk คาดการณ์ไว้มีอะไรบ้าง?
 
การเพิ่มขึ้นของปัญญาประดิษฐ์ หรือ AI ซึ่งเป็นสิ่งที่เขากลัวมากที่สุด เป็นหนึ่งในหลักสูตรของเด็กๆ ในโมดูลชื่อ Geneva
 
Geneva จะเน้นการสอนไปในเชิงปัญหาจริยธรรมที่เกิดขึ้นในโลกเทคโนโลยี ซึ่งในอนาคตเด็กเหล่านี้คงเลี่ยงไม่ได้ที่จะต้องอยู่กับ AI ไปตลอดชีวิต
 
อีกหลักสูตรที่น่าสนใจคือ A-Frame เป็นวิชาการประดิษฐ์อะไรก็ได้ที่อยากทำตั้งแต่ การออกแบบบอลลูนตรวจสภาพอากาศ ไปจนถึงหุ่นยนต์..
 
เรื่องนี้จึงทำให้ในโรงเรียน Ad Astra จะเกิดการแข่งขันหุ่นยนต์ต่อสู้
 
คำถามที่เกิดขึ้นจากเด็กในโรงเรียน Ad Astra ไม่ได้ถามว่า “เราจะไปเอาข้อมูลการสร้างของพวกนี้มาจากไหน”
 
แต่เด็กๆ ถามว่า
 
“เราจะใส่ปืนไฟ หรือคลื่นแม่เหล็กไฟฟ้าเป็นอาวุธลงไปในหุ่นยนต์ ได้หรือไม่?”
 
ปิดท้ายด้วยบทสนทนาระหว่างพ่อและลูกที่น่าสนใจ..
 
ลูกๆ ของ Elon Musk ถามพ่อว่า “พ่อครับ ทำไมวันหยุดเสาร์-อาทิตย์นานจัง ผมอยากไปโรงเรียน”
 
ก็น่าติดตามไม่น้อยว่าโรงเรียนแห่งนี้ จะผลิตนักเรียนแบบไหนออกสู่สังคม
 
ทิ้งท้ายด้วยคำถามที่น่าคิดว่า
แล้วชีวิตในวัยเด็กของเรา ลูกหลานของเรา
 
วันที่เราต้องไปโรงเรียน สนุกกว่า วันหยุดเสาร์-อาทิตย์ มากแค่ไหน?
----------------------
แอปเขียนบล็อกอันดับ 1
----------------------
Reference
-
-
-
-